Summary: A policía prepara un dispositivo de 1.700 axentes da unidade de intervención para unha protesta na que os convocantes ven "o xermolo do inicio dun proceso de cambio" malia os intentos de "invisibilización". Uns 2.000 galegos chegarán a Madrid o sábado para esta "rebelión popular".

Coinciden todas as organizacións convocantes. As Marchas da Dignidade que o vindeiro sábado confluirán en Madrid desde diversos territorios do Estado están a ser "silenciadas" polos grandes medios, malia que as previsións apuntan a unha importante asistencia a esta masiva manifestación en protesta "polas políticas antiobreiras da UE, da troika e do Goberno español" e para reclamar "pan, teito e traballo para todos". Convocadas por sindicatos denominados "alternativos" e por unha morea de organizacións sociais, o certo é que as columnas que aterrarán desde numerosas autonomías -algunhas delas levan semanas camiñando- están a espertar o temor da Policía, que prepara un dispositivo de seguridade récord. Haberá un dispositivo policial récord, cuns 1.700 axentes antidisturbios despregados por Madrid Prepárase un gran dispositivo policial para recibir as Marchas. En total, serán mobilizados arredor de 1.700 axentes antidisturbios, unha cifra que supera enormes despregamentos como o activado para blindar o Congreso o 25 de setembro de 2012 ou en manifestacións posteriores, segundo fontes policiais. A causa da mobilización deste dispositivo policial, uns 33 grupos da Unidade de Intervención Policial (UIP) responde ao temor da Policía a que grupos violentos intenten dominar a protesta e provoquen disturbios durante ou ao final da marcha que percorrerá o centro de Madrid, despois de que se agrupen todas as columnas. Non obstante, e a diferenza doutras manifestacións, os convocantes xa comunicaron á Delegación do Goberno o percorrido, desde Atocha até a praza de Colón. O Goberno teme accións violentas e que manifestantes intenten continuar a protesta con acampadas en Madrid Axentes de información cren ter detectado incitacións á violencia en internet, malia que a protesta convocouse cunha vocación claramente pacífica, e temen tamén que haxa manifestantes que opten por acampar nas rúas de Madrid, a pesar de que os convocantes non o teñen previsto. Por iso, fontes da Delegación do Goberno advirten xa que a lei non permite acampada reivindicativa ningunha e que a Policía -que non se atreve a dar unha previsión de afluencia- "non as vai permitir". Desde Galicia, máis de 2.000 persoas, segundo os organizadores, formarán a columna galega das Marchas da Dignidade que chegará á capital de España en dous trens e uns dez autobuses, ademais de en numerosos coches particulares. Organizados ao redor da Plataforma Galega de Apoio ás Marchas da Dignidade, foron os sindicatos autodenominados "alternativos" -CUT, CGT, Sindicato Ferroviario, Sindicato da Elevación, SLG e STEG- os que acordaron pór en marcha hai xa máis dun mes o colectivo de apoio á manifestación do 22-M e elaboraron un manifesto propio para o país. Coas prazas dos dous ferrocarrís -un que sae da Coruña e outro de Pontevedra e que fan paradas en diversas localidades e para os que xa hai horarios- esgotadas desde hai días, os impulsores da protesta seguen a encher autocares que sairán tamén desde diversos puntos da xeografía galega. Galicia achegará 2.000 manifestantes que chegarán a Madrid en dous trens, dez autocares e coches particulares A Marcha da Dignidade galega pide que se restitúa ao pobo "dos millóns entregados ao poder financeiro, a derrogación da lexislación laboral e das pensións actuais e a reversión das medidas destrutoras dos servizos públicos". Ademais, reclama "contratos fixos e salarios suficientes, a redución da semana laboral a 30 horas para que todos e todas poidan traballar e a fixación de salarios e pensións mínimos suficientes". Do mesmo xeito, solicitan "a incautación das empresas de sectores esenciais para as vidas como a enerxía ou a auga" e o dereito á vivenda digna e ao aborto libre e gratuíto. Por último, agardan a "retirada" da lei mordaza e a "promulgación de políticas racionais para a agricultura e o medio ambiente". Xina Vega, novelista, e profesora de Universidade no CUVI, será a voceira da columna galega no acto de peche, mentres que Miguel Quinteiro, coñecido activista social comprometido co 15M, a acompañaraa na cabeceira da pancarta en representación do país xunto a un representante da CUT como unha das nove organizacions pioneiras da protesta a nivel estatal. Os milleiros de galegos xuntaranse ás 14 do serán na praza de Castilla de Madrid. "A rebelión popular non remata, senón que comeza este 22 de marzo en Madrid" "A rebelión comeza o 22-M" "A rebelión popular non remata, senón que comeza este 22 de marzo en Madrid", aseguran desde a plataforma galega. Manuel Caamaño, secretario xeral da CUT e un dos organizadores das Marchas galegas, cre que a mobilización deste sábado "abre unha liña divisoria entre os que apostamos por derrubar o estado das cousas e os que non". "Hai que pasar á acción e deixarse de discursos. Todos estamos en contra de moitas cousas pero non facemos nada", di. El sairá desde o sur de Galicia. Desde o norte, entre outros moitos, farao Héctor Tejón, activista social e voceiro de Stop Desafiuzamentos da Coruña, que repara na "invisibilización" da protesta. "A ameaza sempre adoita ocultarse e o que tratan é de facer invisible algo que está tocando temas sensíbeis deste sistema", asegura mentres prepara a súa viaxe a Madrid. "Agárdase moita xente e esperamos demostrar que se pode facer unha protesta coordinada e diferencial para protestar contra toda esta barbarie que nos afecta", insiste quen confía en que as Marchas "non queden en algo simbólico". "Deben ser o inicio de algo que vai máis aló; non sei se será o xermolo dun proceso revolucionario, pero si dun proceso de cambio", insiste Teijón, que destaca que xente tan diversa e chegada de tan diversas zonas "poida organizarse" para loitar "contra o que todos, por igual, padecemos". "O 22-M debe ser o incio de algo que vai máis aló, o xermolo dun proceso de cambio" "Ao final, a loita dun xornaleiro andaluz é a mesma cá dun labrego galego", engade o activista, que cre tamén que a coordinación do 22-M entre diferentes e variados movementos sociais e sindicais galegos "fortalecerá as dinámicas de grupo en Galicia para artellar algo máis". "É unha protesta que transcende o marco España-Galicia e moitos partidos ou colectivos arredistas do Estado están a apoiar este levantamento popular", di en referencia ás CUP ou aos sindicatos vascos LAB e ELA, que tamén apoian a iniciativa. "É unha mágoa que neste país non nos unamos todos por unhas minucias diferenciais", engade en alusión á negativa da CIG ou do BNG a apoiar as Marchas. En Galicia, foron os sindicatos autodenominados "alternativos" -CUT, CGT, Sindicato Ferroviario, Sindicato da Elevación, SLG e STEG- os que acordaron pór en marcha a columna galega do 22-M, que foi apoiada tamén por colectivos xurdidos do 15-M, Stop Desafiuzamentos, Frente Cívico ou numerosos movementos sociais, ademais de Anova, EU, FPG ou Espazo Ecosocialista. No conxunto do Estado, entre os convocantes e apoios atópanse Izquierda Anticapitalista, Izquierda Castellana, Red Roja, varios colectivos do 15M, o SAT andaluz, a CUP, Endavant, LAB ou ELA.


Summary: A CIG-Ensino denuncia que centros enteiros non abrirán o curso vindeiro. Os que queden chegarán a ter até 20 alumn@s por aula.

O goberno de Feijóo decidiu publicar no mes de agosto os recortes que realizará para o curso 2012-2013 en Educación Infantil, Primaria e Educación Especial. O mesmo día en que aseguraba aos medios de comunicación que a situación de Galiza non era a doutras zonas do Estado español e que a súa política económica era a ideal para non caer no rescate, o DOG publicaba a Orde do 20 de xullo de 2012 pola que se modifican as unidades e os postos de traballo docentes dos centros públicos de educación infantil, primaria e educación especial. As ratios de alumnado poderán chegar até 20 alumn@s por aula Supresión de 132 unidadesA CIG-Ensino xa denunciara hai uns días a supresión de profesorado en Secundaria. Agora informa de que a Consellaría de Educación agravou aínda máis a situación ao suprimir 132 unidades e 199 postos de traballo en educación infantil, primaria e educación especial. Como resultado deste brutal recorte modificarán as ratios máximas de alumnado por aula e obrigarán a realizar agrupamentos de alumnado de diferentes idades até 20 alumn@s por aula, como xa denunciara o sindicato nacionalista en xuño pasado. Agora son 113 as unidades que van escolarizar alumnado de diferentes idades por mor deses agrupamentos. Feijóo seguirá co apoio ao ensino privadoDesde a CIG-Ensino tamén denuncian que os recortes só afectan ao ensino público e o ensino privado, en boa parte en mans da Igrexa, continuará coas axudas. "Mantenlles os concertos aos centros privados, entre eles centros que segregan o alumnado por sexo e son vinculados ao Opus Dei", asegurou Anxo Louzao, Secretario nacional da CIG-Ensino. Para o lider sindical "esta é a política do actual goberno: o deterioro e a privatización dos servizos públicos esenciais". Unidades suprimidas Postos de traballo suprimidosA Coruña 26 37Lugo 40 54Ourense 38 68Pontevedra 28 40Galiza 132 199 Fonte: CIG-Ensino.


Summary: As choivas dos últimos días están a arrastrar cinza e lodos contaminantes desde o Pindo. Desde o Concello e a asociación alertan das consecuencias ecolóxicas destes arrastres quer para o monte, quer para o sector pesqueiro e marisqueiro.

Denuncian "a irresponsabilidade" e "neglixencia" da Xunta de Galiza por non teren en conta as demandas expresada polo Concello de Carnota e a Asocición Monte Pindo. Neste senso, critican a actitude do conselleiro de Territorio, Agustín Hernández, por non se reunir co movemento veciñal e as autoridades locais. "Hai un mes a Asociación Monte Pindo pediulle a Hernández unha reunión de urxencia", denuncian, mais o responsábel de Territorio aínda non se reuniu co el@s. "Caso omiso" ás alertas da veciñanza e o Concello Aliás, explican, "a Asociación Monte Pindo levaba avisando desde o día cero da catástrofe que vivimos a partir do 11 de setembro" dos riscos ecolóxicos das primeiras tormetas. "O domingo o río e a enseada do Ézaro xa comezaba a adquirir un surrealista tono marrón chocolateado debido ao comezo de arrastres das cinzas e terras que a chuiva está xa a desprender das ladeiras", indican desde a Asociación. Neste senso, urxen á Xunta a adoptar as medidas precisas para mitigar os danos tanto na perda de nutrientes do solo como das consecuencias que os lodos poidan ocasionar no sector pesqueiro e marisqueiro. Así mesmo, lamentan que o goberno galego fixese "caso omiso" das recomendacións achegadas para afrontar a chegada das chuvias agás "o punto 4" no que emprazaban a estabilizar o chan "mediante a distribución de palla". O procedemento coñecido como acolchoamento vexetal foi promovido pola Xunta de Galiza mais, denuncian desde a Asociación Monte Pindo, foi lanzado "desde un helicóptero privado" sobre "4 das 2.500 hectáreas arrasadas polo lume, o 0,16% da superficie". O "paripé" do acolchoado vexetal Para o concello e o movemento ecoloxista esta medida "só se trataba dun espectacular paripé na busca do titular" pola zona "tratada" non apareceu, din, "ninguén para extender a palla" e "para colmo", critican, "non se lle avisou a ninguén, nin sequera ao concello e ás forzas de seguridade para que puidesen acordonar cando menos as zonas de carga e descarga e evitar o risco de que alguén resultara ferido". Desde a asociación instan a Xunta a aceptar como interlocutor o Concello de Carnota e o cesamento do que entenden como "unha actitude de desprezo aos veciños". Aliás, denucian, o comportamento "irresponsábel" e "neglixente" está a ter unhas "funestas consecuencias" ecolóxicas.


Summary: O Pleno do Concello de Outeiro de Rei reclamará á Igrexa un total de 46 bens inmatriculados en virtude da lei impulsada no seu día por José María Aznar (PP). A proposta partiu do Grupo Municipal do BNG e contou co apoio do Goberno, do Partido Popular.

O pleno do Concello de Outeiro de Rei, gobernado polo popular José Pardo, aprobou por unanimidade reclamarlle á Igrexa os 46 bens inmatriculados coa lei que impulsou no seu día José María Aznar no Goberno. A reclamación partiu do BNG, que logrou que esta moción fose aprobada nunha sesión na que o portavoz do grupo nacionalista, Xosé Ferreiro, avanzou que con esta acción tentan " recuperar os bens públicos propiedade da Igrexa e que rexistrou sen ningún tipo de documentación acreditativa, que son de uso público pero non dedicados ao culto relixioso". O nacionalista debullou que se trata, sobre todo, de "aparcadoiros, campos da festa, mesmo camiños que a Igrexa ao amparo da lei de Aznar apropiouse indebidamente deles". Tras a aprobación, o Consistorio "deberá reclamar" e recuperar "pola vía precisa este tipo de bens para o que é o patrimonio público" e dáse un prazo dun ano "para que actúe en consecuencia e reclame eses bens". Ademais, hai casas reitorais que, aínda que non son de uso público, "foron construídas con achegas dos veciños e na época franquista eran de todo menos voluntarias". "Eses bens teñen que volver ao patrimonio público", demandou Ferreiro, que puxo especial énfase na casa reitoral do municipio, que se vai destinar a un centro de día e pola que tivo que pagar o Concello de Outeiro de Rei. De Carballeiras a prazas de aparcadoiro Este mes de febreiro fíxose pública a listaxe de bens rexistrados pola Igrexa en virtude da lei de Aznar. Máis do 20% do total de bens rexistrados pola Igrexa en todo o Estado atópanse na Galiza. Trátase de 7.131, e destes, máis de 4.000 non están relacionados co culto. A publicación deu pé a propostas por parte da oposición. O BNG, a través do seu portavoz no Congreso, Néstor Rego, reclamou abrir unha investigación. En 2019, a formación nacionalista reclamara coñecer todos os bens inmatriculados desde 1946. O PSdeG pediulle ao Goberno galego que poña en marcha "accións e medidas necesarias" que permitan "impedir a consolidación do dominio ou outros dereitos reais inmatriculados a favor da Igrexa católica na Galiza".


Summary: Desde esta madrugada, Sermos Galiza xa é .gal, como unha das 93 entidades pioneiras que asumen a identidade do país no seu enderezo dixital.

Sermos Galiza incorpora desde este 25 de xullo, Día da Patria Galega 2014, o .gal, o identificador da cultura e da lingua galegas na rede. Canda el, fanno outras 92 entidades, apresentadas como "pioneiras" pola Asociación Punto Gal, a organización que se fundou co obxectivo de conseguir un espazo para Galiza na rede. Sermos Galiza manterá como correios electrónicos de contacto os seguintes: info@sermosgaliza.com, opinion@sermosgaliza.info e xerencia@sermosgaliza.com.


Summary: Os portavoces do BNG, de Anova e de CxG apelaron á unidade nas súas intervencións con motivo do Día da Patria Galega.

En declaracións aos medios, Xavier Vence puxo de manifesto que a praza da Quintana ficou ateigada "nunha expresión de vontade de que unidos teremos máis forza para mudar as cousas e facer valer os intereses da nación galega no Estado e en Europa". Salientou, a continuación, a "satisfacción" do Bloque por poder participar nun acto político de todo o nacionalismo unido, "de todos e todas as que confían nunha Galiza soberana". En relación á manifestación unitaria que encheu as rúas de Compostela, o portavoz nacional do BNG, que fixo fincapé na soberanía, sinalou que "cremos que é un chanzo para unir moita cidadanía e as formacións políticas que queren xuntar as súas forzas para que Galiza teña voz propia potente en todos os foros e, particularmente no Congreso". Beiras aposta por concorrer ás eleccións xerais con Galiza "como suxeito político soberano de seu" Tamén aludiu ás eleccións xerais Beiras no acto político que, logo da manifestación unitaria na que participaron diversas organizacións, celebrou Anova en Bonaval. O portavoz da formación sinalou que Galiza debe concorrer ao Congreso "como suxeito político soberano de seu" e "en clave de nación galega". Nunha intervención que comezou co Retorno a Tagen Ata, de Xosé Luís Méndez Ferrín, o responsábel de Anova fixo un paralelismo entre o caso grego e o galego, "o pobo grego perdeu a batalla pero gañará a guerra. Venceremos nós, todos unidos, pero non como un saco de area, senón artellados nas diversidades sociais e ideolóxicas". Subliñou ao respecto que "non me vale a soberanía nacional sen soberanía popular". Ante unhas 500 persoas, entre as que se atopaban representantes de IU, con Yolanda Díaz á cabeza, e convidados das CUP, Beiras cominou a "algúns que agora están pola unidade" a "facer un estudo da memoria" e a "lembrar" o documento conxunto do Partido Socialista Galego e da UPG. Tamén apelou ao espírito da Xeración Nós, da que dixo que malia posuír como "única razón de existir o pobo galego e a nación galega", tiña as fiestras ben abertas ao que estaba a acontecer". O portavoz de Anova reivindicou en Bonaval que "o salto cara adiante prodúcese desde abaixo". Apuntou que "é no pobo onde se producen as mutacións profundas" e "esa é razón pola que este Día da Patria pasará á historia como o Día da Nación Galega". "Alí estivemos nós", engadiu, para salientar que a manifestación unitaria á que viña de asistir "foi convocada por xente do común e non pola burocracia do partido". É importante, afirmou, "poñermos a lealdade do pobo por riba das lealdades políticas". Beiras finalizou o seu discurso co berro de "Viva Galiza ceibe e popular". Ao pé do estrado agardábao Martiño Noriega, alcalde de Santiago, co que se fundiu nunha aperta, e Méndez Ferrín, ao que tamén saudou de maneira agarimosa. No acto político de Anova, que continuaba cun xantar de confraternidade, tamén tomaron a palabra os representantes de Anova Sandra Pesqueiras (concelleira de Marín pola Marea), Alberte Lema, (concelleiro da Coruña pola Marea) e Dores Torrado (concelleira por Boiro en Común). Compromiso por Galicia quere unha "Marea Galega" con BNG, Anova, Podemos e IU Logo da manifestación unitaria, Compromiso por Galicia conmemorou o Día da Patria co seu propio acto no parque de Belvís, onde o seu secretario xeral, Xoán Bascuas, apostou por unha "Marea Galega" para as vindeiras eleccións xerais. "Nesa Marea Galega, que non debe ser só de nacionalistas, non sobraría ninguén, e faría falta tamén toda a forza da xente de Podemos, BNG, Anova, IU e Compromiso", destacou. Neste sentido, Bascuas anunciou o inicio dunha rolda de contactos cos actores políticos, "máis sendo conscientes de que o verdadeiro protagonismo é da xente".


Summary: No "Día da Muller Rural" pódense contar centos de experiencias. Nós Diario quixo achegarse até Cervantes para coñecer de primeira man algunhas delas relacionadas cunha zona que perde poboación cada ano. O despoboamento e a soidade deste territorio non son quen de minar a ilusión e o optimismo.

O Centro de Desenvolvemento Rural de Cervantes organizara para esta quinta feira unha actividade que co título de "Conversa entre mulleres, a forza calada da montaña", pretendía dar voz a este colectivo moitas veces silenciado. As restricións sanitarias da pandemia tamén chegaron a estas montañas e a actividade foi suspendida, mais Nós Diario contou con algunhas das súas protagonistas coas que manter esa parola adiada. "O problema máis grande que temos é a soidade", explica Amelia Amigo Santín, coordinadora da actividade, "en Cervantes hai máis de 20 aldeas nas que vive unha soa muller e o resto son homes". O despoboamento é o fío común da conversa e repítese en todas as voces desta zona oriental da Galiza. "Temos sorte de contar co tecido asociativo e de quedar para tomar un café e falar entre nós" relata ao tempo que sinala o dato de que "hai 30 anos había 100 nenas e nenos nunha das tres escolas, hoxe hai 30 en todo o concello". Non deixa de sorprenderlle a "capacidade incríbel de traballo das mulleres de aquí que coidan dos fillos, dos avós, da explotación.. e aínda nunca deixan de botar unha man nas actividades do noso tecido asociativo". Gando e cultura De asociacionismo sabe Noélia Rodríguez Pardo, presidenta da A.X. A Cambela. Estudou fisioterapia e exerce en Lugo polo que vive o seu Cervantes as fins de semana. "Encantaríame vivir onde nacín mais a miña supervivencia económica téñoa na cidade". Recoñece que a única alternativa sería montar unha consulta propia, algo que "non o chegas a facer por medo". Malia a falta de medios, nas actividades que organizan "nótase a ilusión por ver medrar o rural". En Cervantes a maior parte da poboación vive da explotación agrogandeira e as mulleres xogaron e xogan un papel importante. Un exemplo é Mónica Cerredo que casou con 17 anos e desde Navia de Suarna viu medrar unha pequena explotación familiar gandeira até chegar a ter 50 vacas e tres bois. "No noso caso non foi moi difícil porque non comezabamos de cero", relata. Iso si, "dubido que sigan o proxecto as miñas duas fillas que estudan e viven en Lugo". Como remate, a experiencia doutra muller, Tomasa Masa Díaz, que chegou a Cervantes hai 34 anos procedente de Barcelona. "A vida é moi sacrificada, son 24 horas de traballo e sen fins de semana por coidar os animais", explica. Recoñece como anécdota que sempre se sentiu libre "por ter carné de conducir e coche", algo que non podían dicir outras mulleres que dependían dos homes para todo. "Foi o que eu decidín e foi a vida que había que levar", sentencia.


Summary: O colectivo ecoloxista salienta que estes proxectos "afectan unha área proposta en 2008 e 2011 para ser incorporada á Rede Natura 2000".

A Asociación para a Defensa Ecolóxica da Galiza (Adega) notificou esta terza feira que o Tribunal Superior de Xustiza da Galiza (TSXG) vén de admitir a trámite os tres recursos contencioso-administrativos presentados xunto coa Plataforma para a Defensa da Cordilleira Cantábrica (PDCC) contra tres parques eólicos de Greenalia en Coristanco, Santa Comba, Carballo e Tordoia. Trátase, en concreto, dos proxectos Bustelo, Campelo e Monte Toural, todos eles declarados "de interese especial" polo Consello da Xunta en maio de 2018, "cando aínda exercía de conselleira de Medio Ambiente Beatriz Mato, quen agora forma parte do Consello de Administración da empresa Greenalia", salienta Adega nun comunicado. Con estes recursos, Adega e PDCC buscan que a Xustiza anule as autorizacións outorgadas polo Goberno galego en relación a estes tres proxectos eólicos, así como "demostrar no TSXG que todos eles forman parte dun único macroproxecto industrial sometido a unha manobra de fragmentación fraudulenta" coa fin de "esquivar a axeitada avaliación ambiental dos efectos sinérxicos das tres instalacións sobre un mesmo territorio". "Ademais, a declaración destes tres parques como proxectos de 'interese especial' outorgoulle á empresa da ex-conselleira Beatriz Mato prioridade na tramitación fronte a outros proxectos, malia que todos eles constitúen un importante impacto sobre o medio natural", salienta o colectivo ecoloxista. Estes tres parques eólicos, lembra Adega, "afectan unha área proposta en 2008 e 2011 para ser incorporada á Rede Natura 2000 e poñen en risco un endemismo único no mundo, a Centaurea ultreiae, unha planta en perigo crítico de extinción e cuxa poboación se atopa nos dez quilómetros cadrados sobre os que a Xunta vén de autorizar estes tres proxectos". O TSXG dá un prazo improrrogábel de vinte días para que a dirección xeral de Planificación Enerxética e Recursos Naturais da Xunta remita a este órgano xudicial os expedientes administrativos relativos aos parques eólicos recorridos e empraza ás partes demandadas a persoarse no procedemento no prazo de nove días. "Os custos derivados da interposición dos tres recursos contencioso-administrativos irán a cargo do Fondo para a Defensa Xurídica da Cordilleira Cantábrica, campaña de recadación colectiva promovida o ano pasado para iniciar accións xurídicas na defensa do territorio fronte a invasión eólica", conclúe Adega.


Summary: A finais dos anos oitenta Bryan Stevenson, un mozo idealista recentemente licenciado en Dereito pola Universidade de Harvard, rexeita entrar a formar parte de prestixiosos bufetes de avogados para marchar a Alabama defender reos, a maioría afroamericanos que, pola falta de recursos económicos, acabaron no corredor da morte ao non poder custear unha defensa legal adecuada.

Topa co caso de Walter McMillian, un leñador acusado de asasinato con probas circunstanciais e unha única testemuña de sospeitosa credibilidade. O empeño de Stevenson por repetir o xuízo dará de fociños cos atrancos do sistema, as autoridades e o rexeitamento social xeneralizado nun dos Estados máis racistas dos EUA. Cuestión de xustiza 2019 | Estados Unidos | Destin Daniel Cretton |137 minutos Historia baseada nas memorias do propio Stevenson, fundador de Equal Justice Initiative, unha asociación sen ánimo de lucro dedicada, precisamente, á defensa de presos sen recursos que conseguiu reabrir e gañar centos de casos desde a súa fundación en 1989, dato que se encargan de constatar os pertinentes títulos de crédito finais, típicos das historias baseadas en feitos reais, onde se comparan as fotos dos actores e actrices do elenco coas personaxes reais que interpretan. Michael B. Jordan ponse na pel deste "Atticus Finch" dos noventa. Lonxe de acadar a gloriosa interpretación de Gregory Peck en Matar un reiseñor, aquí Jordan é o que menos brilla de todo o reparto. De feito, até a entrada en escena de Jamie Foxx, que interpreta o preso acusado inxustamente, o filme ben podería botarse ás tres da tarde dun domingo calquera. Rob Morgan está tamén a un gran nivel, pero o que leva a palma é, sen dúbida, o actor e director Tim Blake Nelson, unha razón de peso para quedar até o final do filme. Destin Daniel Cretton volve contar coa súa musa Brie Larson, que estivo desde os comezos do director hawaiano, moito antes de gañar o Óscar por A habitación. Cretton dirixe de maneira rutineira pero efectiva este drama xudicial con actor principal "mellorábel", mais cunha trama que vai aguantando grazas a uns xiros estratexicamente localizados e, sobre todo, a uns actores secundarios implicados na causa. Os enormes paralelismos con Matar un reiseñor non supoñen ningún hándicap para o filme de Cretton que, lonxe de tratar de ocultalos, recréase e xáctase deles para, en certa forma, evidenciar a cantidade de casos de persoas afroamericanas inocentes sentenciadas a cadea perpetua ou pena capital entre as épocas de ambos os dous filmes, sen que case mudase nada. Si, o racismo mata.


Summary: O ex-presidente recoñecíao en 1995 nunha entrevista inédita feita por Victoria Prego e que vén de ser emitida por 'La Sexta'. Vídeo no interior.

Na transición avaliouse a posibilidade de facer un referendo sobre que forma de Estado debía ter España, monarquía ou república. Unha consulta que pedían gobernos estranxeiros a instancias de Felipe González, líder do PSOE. Mais non houbo tal referendo e a razón foi porque os inquéritos prognosticaban unha derrota da opción monárquica. Todo isto contouno Adolfo Suárez, ex-presidente español, a Victoria Prego nunha entrevista concedida en 1995 e que permaneceu inédita até o de agora, que vén de ser emitida en La Sexta. Suárez sobre referéndum Monarquía-República: "Hacía encuestas y perdíamos, metí al Rey en la Ley y dije q se había sometido a referéndum ya" pic.twitter.com/wtW4SzlWDE— laSexta columna (@laSextaColumna) 18 novembro 2016 Nesa entrevista Adolfo Suárez afirma que "era Felipe González o que estaba pedindo a outros que o pedisen [o referendo]". Unha confesión que Suárez fixo a Prego na entrevista para Antena 3 pensando que non estaba a ser gravado foi a de que se realizaron sondaxes e inquéritos e estes apontaban a que perdía a monarquía. O goberno optou por meter "a palabra rei e a palabra monarquía" na lei de Reforma Política de 1977. Con esta manobra, confesa Suárez, "dixen que xa fora sometido a referendo" ao se aprobar a lei e garantiu que a monarquía sobrevivise.


Summary: Quince militantes de Ghjuventù Indipendentista iniciaron un protesto que non abandonarán até que París recoñeza as demandas respecto idioma e autonomía aprobadas pola Asemblea de Córsega en 2013.

Quince mozos e mozas corsas, militantes de Ghjuventù Indipendentista, iniciaron esta semana unha greve de fame indefinida, informa Nationalia. Un protesto que xorde para reclamar o cumprimento das decisións adoptadas en 2013 pola Asemblea de Córsega e que non foran aplicadas pola falla de poder lexislativo desta entidade e polos obstáculos de París. As demanas son a cooficialidade do corso, un réxime fiscal propio para a illa, e un estatuto que 'blinde' as e os corsos do aumento do prezo de vivenda en Córsega derivado das caras segundas residencias que os ricos franceses constrúen na illa. Outra das demandas destas quince grevistas é a amnistía para as e os presos políticos corsos. Estes mozos instaláronse para levar a cabo este protesto no Castelo de Corti, un lugar con significado para o nacionalismo corso, pois alí residiu a capital da República Corsa independente do século XVIII. Desde alí xa anunciaron que non van abandonar a greve até ser recibidos por un alto representante do Estado francés. Insisten en que as demandas que prantexan son apoiadas pola inmensa maioría dos habitantes da illa, e que foran democraticamente aprobadas pola Asemblea corsa. Apoio nacional e internacional A greve de fame ten o apoio de partidos e movementos sociais corsos. Do autonomista PNC (Partiu di a Nazione Corsa) ao independentista Corsica Libera. Estes piden que unha delegación de deputad@s da Asemblea formen unha delegación de apoio aos grevistas. Mais tamén teñen o apoio de colectivos e agrupacións sociais e culturais. A Ghjuventù Indipendentista mandou unha petición de apoio internacional a este protesto e ás demandas dos grevistas, que se pode asinar aquí.


Summary: Sermos Galiza recibiu na súa redacción un vídeo cunha mensaxe supostamente de Antom Garcia Matos, persoa sobre a que pesa unha orde de busca e captura baixo a acusación de pertenza á "organización terrorista" Resistencia Galega.

Na gravación, que chegou á redacción de Sermos Galiza nun envío postal ordinario, a persoa que se identifica a si propia como Antom Garcia Matos, e que aparece co rosto semi-cuberto, reivindica e xustifica o uso da "luita" armada na Galiza. A gravación comeza cunha lenda sobre-impresionada en que se pode ler: "Comunicaçom desde a clandestinidade de Antom Garcia Matos, guerilheiro da resistência galega". No vídeo, afirma o seguinte: "Deixemos de compadecernos-nos, atenhamo-nos aos factos: a luita da resistência galega é luita armada". Sermos Galiza reitera a súa posición editorial de reprobación da violencia e reafirma a súa convicción de que a loita social e democrática do pobo galego debe sustanciarse sempre através de meios pacíficos e absolutamente respeitosos cos dereitos humanos.


Summary: No acto participarán Francisco Jorquera, Joan Tardá e Onintza Enbeia. Terá lugar na Galería Sargadelos de Ferrol ás 20 horas organizada pola Sociedade cultural Medulio.

As forzas soberanistas e de esquerda con representación nas Cortes españolas debaterán esta quinta feira en Ferrol sobre o dereito a decidir. No acto tomarán a palabra o portavoz parlamentar do BNG, Francisco Jorquera, o deputado de ERC no Congreso d@s deputad@s, Joan Tardá e a xornalista, bertsolari e parlamentar de Amaiur, Onintza Enbeia. Baixo o lema 'O dereito das nacións a decidir por si mesmas', a Sociedade cultural Medulio leva a Ferrol o debate arredor do dereito de autodeterminación dos pobos na véspera do 35º aniversario da Constitución española e nunha semana que será chave para a configuración das candidaturas ás eleccións europeas. As tres forzas políticas que participarán no acto público atópanse inmersas nunha rolda de negociacións que podería devir nunha coligación das nacións sen Estado ao Parlamento europeo. Segundo afirmou o portavoz nacional do BNG esta mesma semana nun encontro con xornalistas na Coruña, antes de rematar o ano BNG, ERC e Amaiur poderían fechar unha proposta conxunta coa que se presentaren aos comicios do vindeiro mes de maio. Unha coligación á que están chamadas todas as forzas nacionalistas e de esquerda que pulen por "unha voz propia" para Galiza en Europa.


Summary: Organizado polo Igadi e o Observatorio da Gobernanza G3, terá lugar o 18 e 19 de setembro e contará coa presenza de diversos analistas e expertos.

"O II Congreso de Estudos Internacionais de Galicia, coincidindo cun novo aniversario da participación de Galicia no Congreso de Nacionalidades Europeas (1933) pretende abrir un espazo de reflexión para pensar Europa desde aquí, a partires da nosa propia experiencia, necesidades e intereses". A afirmación, incluída na presentación do Congreso, indica ás claras a intención e finalidades desta cita, que organizada por Igadi e Observatorio da Gobernanza G3, vai ter lugar o 18 e 19 de setembro na Facultade de Ciencias Sociais e a Comunicación. O Congreso divídese en catro sesións temáticas: Político-Institucional, Económica, Socio- Cultural, e Política exterior e Seguridade. Programa: Luns, 18 de Setembro 16.00 Sesión de apertura. 16.30 Conferencia Inaugural: Galeguismo e Europeísmo. Camilo Nogueira Román (Político, enxeñeiro e economista) Presenta: Daniel González Palau (Director do Igadi-Dirección II Congreso de Estudos Internacionais de Galicia) 17.30 Descanso 18.00 Sesión Político-Institucional: Europa, de novo na encrucillada. Modera: Celso Cancela Outeda (Universidade de Vigo, Dirección II Congreso de Estudos Internacionais de Galicia) Participantes: Antonio C. Pereira Menaut (Universidade de Santiago de Compostela), Argimiro Rojo Salgado (Universidade de Vigo), Ana Ramos Barbosa (Directora da Oficina Fundación Galicia-Europa en Bruxelas) 20.00 Final do primeiro día do Congreso Martes 19 de Setembro 10.00 Sesión Económica: Europa na mundialización. Modera: Lara Graña (Xornalista económica-financeira) Participantes: Anxo Calvo (Universidade da Coruña), Xavier Vence (Universidade de Santiago de Compostela) e Xavier M. Cobas (Universidade de Vigo) 12.00 Sesión Socio-Cultural: Días contados para a Europa do benestar? Modera: Álvaro Xosé López Mira (Universidade de Vigo, Dirección II Congreso de Estudos Internacionais de Galicia) Participantes: Albino Prada (Universidade de Vigo), Celso Cancela (Universidade de Vigo) e Constantino Cordal (Universidade de Vigo) 16.00 Sesión Política Exterior e Seguridade: Europa, no mundo con voz propia. Modera: Roberto Mansilla (Analista do Igadi) Participantes: Rafael García Pérez (Universidade de Santiago de Compostela), Sandra Fernandes (Universidade do Minho), Cristina Manzano (Directora de Esglobal). 18.30 Clausura: A idea de Europa. Eduardo Olier (Director en España do Instituto Choiseul de xeoeconomía e intelixencia económica e Vicepresidente do European Think Tank Observatory) Presenta: Juan Manuel Corbacho Valencia (Vicerreitor do Campus de Pontevedra)


Summary: O entón concelleiro de Igualdade de Moraña chamou nas redes sociais "furcia", "mala zorra" e "filla de puta" á presidenta da Deputación de Pontevedra. A xuíz non vira delito.

A Audiencia provincial de Pontevedra ordena reabrir o caso polos graves insultos machistas que Jorge Caldas, un ex-concelleiro do PP e portavoz de Igualdade no Concello de Moraña, realizou nas redes sociais contra a presidenta da Deputación de Pontevedra, Carmela Silv. "Furcia", "Filla de puta", "mala zorra" foron algúns dos insultos proferidos a través de Facebook. Nun auto ao que tivo acceso a Cadena Ser, a Audiencia pontevedresa revoga integramente a resolución do xulgado de Instrución nº3 de Pontevedra, que arquivara o caso por entender que estes insultos ofensivos entraban dentro da liberdade de expresión. Rexeitou a querela por inxurias que presentara a presidenta da entidade provincial. Porén, a Audiencia considera que si pode haber delito, de aí que ordene reabrir o caso. Entende que o feche do mesmo foi "precipitado" pois non se realizou "dilixencia de investigación algunha". Que realice esas dilixencias é o que a Audiencia de Pontevedra lle pide agora ao xulgado. Así, A Audiencia estima os recursos presentados contra o arquivo da causa polo Ministerio Fiscal e a Deputación pontevedresa, que entende que as expresións que realizou Jorge Caldas era "ofensivas e difamatorias" e excedían os límites da "liberdade de expresión".


Summary: A marcha, que se prolongou por máis de dúas horas, expresou o rexeite ao plan de axuste que está a aplicar a compañía, que inclúe 29 despedimentos e unha rebaixa substancial dos salarios

Traballadores e traballadoras do Grupo Einsa, acompañados por máis de cen veciños e veciñas das Pontes, protagonizaron a marcha en contra do plan de axuste que está a aplicar a compañía, que inclúe 29 despedimentos e unha rebaixa substancial dos salarios. A protesta rematou no centro da vila, onde se sumou un multitudinario número de persoas, coa lectura dun manifesto por parte dunha das traballadoras despedidas. Con esta protesta, o persoal de Einsa, que está en folga indefinida dende a tarde do martes, quere amosar o total rexeitamento ao plan de axustes ideado pola compañía para facer fronte ás débedas, baseado en cargar o custe do saneamento da empresa nos despedimentos e unha baixada dos salarios (que no caso dalgúns traballadores/as pode supor uns 4.000 euros anuais menos). A dirección, denuncian dende a Sección Sindical da CIG, logo de anos de mala xestión e malgasto recorre agora ás facilidades introducidas pola reforma laboral do PP para aplicar un programa de durísimos axustes. Entre outras cuestións, Einsa pretende despedir a 29 operarios/as, baixar tanto o salarios fixo, como o variábel, e eliminar, por exemplo, o plus polos días festivos. Cacerolada O persoal continuará co calendario de mobilizacións e teñen previsto realizar unha cacerolada nas rúas de Pontedeume, xa que neste concello o Grupo Einsa ten outras instalacións.


Summary: A forza independentista di que unha candidatura galega debería nacer dun proceso asemblear e cun programa "xenuinamente soberanista, antineoliberal e feminista".

Agora Galiza, a organización independentista recén xurdida de sectores que formaron parte da extinta Nós-Unidade Popular, emitiu un comunicado no que expón o seu posicionamento a respeito do debate existente en Galiza sobre candidatura unitaria para as eleccións xerais. Considera que esta debe artellarse en torno a organizacións políticas, sociais e sindicais galegas, mediante un "proceso asemblear" no que tomen parte persoas non militantes. A defensa dun programa "xenuinamente soberanista, antineoliberal e feminista" é outro dos requisitos que debería de ter esa candidatura, así como que os seus representantes eleitos configuren un grupo parlamentar soberano . Agora Galiza apela o BNG a "non ceder na defensa intransixente do princípio de auto-organizació", e a Anova e às Marés "a desprenderse das alianzas co españolismo". Un terceiro apelo vai dirixido "à totalidade do independentismo galego organizado" para que "abandone a apatia política eleitoral". En base a isto,o "conxunto das forzas patrióticas galegas" deben tecer un "amplo acordo". Neste sentido, no comunicado da Dirección Nacional de AG insisten na necesidade do "reagrupamento" das forzas políticas e sociais galegas. Valoran como un "éxito popular" a afluencia ao Día da Patria mais lamentan que a mesma se convocase sen un "mínimo" exixíbel nas reivindicacións "soberanistas e ruturistas".


Summary: O proxecto de Mouriños, na Serra do Gontón, avanza tras acadar a declaración de impacto ambiental positiva do Executivo e malia os reparos pola súa afectación medioambiental, patrimonial e paisaxística. Prevé tres aeroxeradores que poderían alcanzar os 150 metros de altura.

Un conxunto de tres grandes aeroxeradores, cunha altura tope duns 150 metros, na Serra do Gontón --nos concellos de Zas e Cabana de Bergantiños-- e nas inmediacións da Rede Natura. Este é o proxecto que Renovables de Aragón SLU, filial de Naturgy, antiga Gas Natural Fenosa, proxecta ante o esteiro fluvial do río Anllóns e nunha das últimas serras virxes que queda na Costa da Morte. A magnitude e as afectacións denunciadas levaron a numerosos colectivos a presentar alegacións á instalación, que vén de recibir da Xunta o visto e prace á declaración de impacto ambiental (DIA) e superar así os primeiros atrancos e reparos, mesmo por parte do Executivo galego. O proxecto prevé tres grandes aeroxeradores, cunha altura de ata 150 metros, na Serra do Gontón e nas inmediacións da Rede Natura Deuno a Dirección Xeral de Calidade Ambiental e Cambio Climático, e xa foi publicado no DOG, pero logo de que a empresa modificase algúns aspectos do proxecto, como a tecnoloxía dos aeroxeradores e das turbinas para diminuír o impacto e logo das eivas e afectacións das que advertiran Sanidade, a Axencia de Turismo de Galicia ou o Instituto de Estudos do Territorio. Ademais, entidades como Adega, Sociedade Galega de Historia Natural (SGHN), Arco Iris, Salvemos Cabana, Equo ou En Marea amosaron o seu rexeitamento á iniciativa polo seu impacto ambiental, paisaxístico, arqueolóxico e patrimonial, neste último caso sobre lugares como a mámoa do Pico de Sinde ou ao Castelo de Borneiro. Tamén afecta unha serie de miradoiros, como o do Monte Branco e o do Alto da Fernandiña, este último dentro da área de aproveitamento do parque eólico. Segundo o Catálogo das Paisaxes, o parque eólico situáse nas comarcas paisaxisticas de Costa da Morte e Bergantiños, na grande área paisaxística das Chairas e Fosas Occidentais e perto dunha área de especial interese paisaxístico (AEIP), a do Dolmen de Dombate. Tamén supón afectación sobre a fauna, especialmente a unha especie en perigo de extinción como a escribenta das canaveiras, advertindo mesmo o promotor do efecto acumulativo e sinérxico por colisión e efectos barreira sobre a avifauna e quirópteros. O parque eólico prevía catro grandes aeroxeradores que quedarán en tres, o que permite que estea exento de pagar o canon eólico O proxecto tiña, no seu inicio, previstos catro grandes aeroxeradores, que quedaron finalmente en tres, o que, como denuncian Petón do Lobo ou En Marea, provocan que que os concellos sobre os que se sitúa "non perciban diñeiro ningún en concepto de canon eólico". "Non deixará nin un euro nos municipios de Cabana de Bergantiños e Zas ao constar de tres aeroxeneradores, o que fai que estea exento de pagar o canon eólico", insiste a formación política. Tal e como se destaca no expediente, o parque estará constituido por tres aeroxeradores modelo Vestas V126, cunha altura de buxa de 87 metros, polo que o muíño en total pode alcanzar entre os 117 e os 150 metros aproximadamente. O edificio máis alto de Galicia, a Torre Costa Rica na Coruña, alcanza os 119, mentres que a Torre de Hércules non pasa dos 57. Esteiro do Anllóns dende o miradoiro do Pico de Sinde / © Salvemos Cabana Para En Marea, o parque eólico de Mouriños "é o exemplo perfecto dun modelo pensado para beneficio das grandes eléctricas, alleo ao desenvolvemento económico local, mesmo contraproducente, que non pagará nin un euro de canon eólico, dentro dun país que acaba pagando a factura da luz máis cara do Estado". A formación alerta de que "creará pouco emprego na zona, basicamente na fase de construcción e case nada ou nada na de explotación, con un ou dous traballadores como moito". "É o exemplo perfecto dun modelo pensado para beneficio das grandes eléctricas, alleo ao desenvolvemento económico local", denuncia En Marea Ademais, destaca o "enorme potencial turístico" da zona, o que non impide "que o proxecto pase por riba de todo iso e continúe a súa tramitación" e lembra que a área podería ser parte da ampliación da Rede Natura e, xa que logo, "vetada para a implantación de parques". "De acontecer isto algún día, o parque xa será unha realidade". En Marea recorda tamén que, mentres os parques eólicos seguen coas súas tramitacións, continúa paralizada a aprobación das Directrices da Paisaxe, "misteriosamente conxeladas e en trámite ambiental dende decembro de 2016, e cuxa aprobación prometeu Núñez Feijoo para 2017". "Séguese sen poder contar con esta figura de protección" para casos como o relatado, din. "Voan os beneficios producidos polo vento, non serve para dinamizar a economía do rural e prevalece o descoido ambiental e paisaxístico" "A declaración de utilidade pública outorgada sistemáticamente por riba doutros usos, como o agrario, forestal ou turístico, e a declaración de proxecto de especial interese, que acurta os prazos á metade, son dous instrumentos que favorecen as grandes empresas que se dedican á producción eólica, e impiden a defensa dos intereses da maioría", denuncia En Marea, que considera o parque de Mouriños como un proxecto que "insiste no modelo eólico desenvolvido nas últimas décadas en Galiza". "Voan os beneficios producidos polo vento, non serve para dinamizar a economía do rural e prevalece o descoido ambiental e paisaxístico. As empresas aproveitan a normativa aprobada polos gobernos autonómico e estatal para facer un gran negocio que pouco ou nada deixa na economía local", remata.


Summary: O Celta sabe que ten hoxe perante o Athletic de Bilbao a oportunidade de encadear tres vitorias consecutivas e avanzar así no reto da permanencia. Até oito canteiráns poderían formar hoxe na armada celeste

Balaídos vestirá hoxe o traxe de gala das grandes ocasións. A afección leva toda a semana conxurándose para encher o baluarte celeste e levar en volandas ao equipo cara a vitoria. #nonnosrendemos é moito máis que un HT nas redes sociais e é o sentimento que abrangue a toda a armada celtista galega. A cita é hoxe ás nove fronte o Athletic de Bilbao. A afección está convocada a unha 'quedada celeste' ás 19:00 na porta 0 de Balaídos para recibir o equipo Abel Resino convocou a 19 futbolistas para o partido, entre eles os xogadores do filial Rubén Blanco e Levy Madinda. Sergio e Hugo Mallo son baixa por lesión e Roberto Lago e Natxo Insa por sanción. Non entran na lista Samuel e Cabral. Así pois, o Celta poderá saltar hoxe ao campo até con oito canteiráns. Un motivo de orgullo, máis aínda perante o Athletic, o equipo da canteira por excelencia. Bater até vencer O Celta sabe que os tres puntos de hoxe son conquista obrigada para manter o ánimo celeste moi alto. Agárdanlle partidos contra o Atlético de Madrid (8 de maio) e Betis (12 de maio). O Celta ten agora mesmiño 30 puntos, e só 1 lle separa de saír dos postos de descenso. E non quere, nin equipo nin afección, deixar escapar nin un só.


Summary: A Moncloa sostén que agardará á opinión dos expertos antes de tomar unha decisión.

O Goberno español detivo o plan para eliminar as axudas fiscais aos fogares que presentan unha declaración conxunta da renda despois da avalancha de críticas recibidas pola oposición. A medida incluíuse no plan de recuperación que a Moncloa enviou a Bruxelas na sexta feira, pero fontes executivas citadas por diversos medios sinalan que agardarán a opinión dos expertos e expertas sobre a reforma tributaria e tomarán unha decisión "sen aumentar a carga do imposto ás familias" . A medida que o Executivo estatal quería eliminar beneficia dous millóns de fogares e o seu custo supón por volta de 1.000 millóns de euros ao ano. O ano pasado, a Autoridade Tributaria (Airef) elaborou un informe sobre os beneficios fiscais do sistema tributario español, que revisou as vantaxes e desvantaxes desta redución do IRPF. Calculou que o custo para as arcas públicas desta iniciativa ascendeu a 2.293 millóns de euros e as beneficiarias foron preto de 4,2 millóns de persoas. Son 2,1 millóns de fogares, o 18% dos contribuíntes e o 17% das familias. O organismo sostén que o beneficio fiscal distribúese de modo uniforme e non altera a desigualdade. Segundo o plan do Goberno español, espérase unha "desaparición gradual da redución por tributación conxunta mediante o establecemento dun réxime transitorio, porque xera un desincentivo á participación laboral do segundo beneficiario de ingresos, principalmente mulleres". O plan fai unha análise do aspecto da igualdade de xénero e defende que un sistema tributario "moderno" non debería empregarse exclusivamente para obter ingresos que financien o gasto público, senón que "debería contribuír directamente a mellorar o impacto das políticas públicas e servir de catalizador para transformacións en ámbitos como a igualdade de xénero, o coidado da discapacidade, a conservación do medio ambiente e a protección da saúde. "


Summary: No 2016 fará tamén 40 anos do inicio da súa primeira etapa (fundada por Carlos Varela en 1976). Ten en marcha dous proxectos: o filme Abril de lume e ferro (Xosé Luis Ledo Andión) e o documental Nación (Margarita Ledo)

O sete de febreiro de 1976 o cineasta Carlos Varela Veiga crea, xunto a outras persoas, Nós, Cinematográfica Galega. Desa produtora xorden iniciativas coma as xornadas de de cine de Ourense e un concurso de guións de ficción cinematográfica no que Manuel María gañou o primeiro premio con Abril de Lume e Ferro. A produtora disolveuse, e non foi ata novembro do 2000, hai 15 anos, cando a iniciativa foi retomada, da man da a catedrática de comunicación audiovisual Margarita Ledo e do produtor Xosé Luís Ledo, xunto con outras persoas socias, coma o psiquiatra Cipriano Jiménez ou o avogado Nemésio Barxa. No 2016 celebrarase o 40 aniversario dende a primeira constitución da produtora, que nestes momentos ten dous grandes proxectos en marcha. Un é o filme Abril de lume e ferro, que desenvolve precisamente aquel guion premiado de Manuel María, homenaxeado no vindeiro Día das Letras Galegas; a película trata a historia dos mártires de Carral e será dirixida por Xosé Luis Ledo Andión. Ademais, Margarita Ledo está a realizar o documental Nación. Así mesmo, ao longo de 2016 Nós presentará a súa nova páxina web (norcinema.gal) e tamén un vídeo resumo do traballo da produtora até o de agora, que destacará "o seu compromiso pola cultura e lingua galega, un dos principios polos que se rexe". Nos seus 15 anos de actividade, Nós produciu sete filmes documentais, un filme de ficción, reportaxes televisivas e tres series de programas para a TVG. Entre eles destacan Santa Liberdade (2004), CCCV (Cine Clube Carlos Varela) (2005), Liste, pronunciado Líster (2007) e A cicatriz branca (2012).


Summary: A USC asegura estar a dialogar para "acordar posturas" e a de Vigo afirma que a maioría das demandas están "liquidadas".

A organización de estudantes Anega destacou a resposta á folga que, con carácter indefinido, convocou nas tres universidades galegas para reclamar o fin de curso, segundo aseguraron as súas representantes a Europa Press. Sobre o seguimento dun paro instando as e os alumnos a deixar de asistir a clases virtuais e de entregar traballos, (coa demanda de pedir a finalización do curso e a superación automática do cuadrimestre restante, pero sen contar para a nota media), admitiron non ter un "seguimento preciso" polo tipo de folga, ao ser a primeira vez que se fai de forma telemática. "Sabemos que a apoia a maioría --de estudantes--", aseguraron desde Anega, que lembra que na preparación do paro realizaron unha enquisa a nivel galego. "Cunha mostra de máis de 5.000 alumnos, na que ao redor de dous terzos do estudiantado estaba a favor da finalización do curso". "A resposta está a ser parcialmente boa", apuntaron no transcurso da mañá, pero convencidos de que no transcurso do día uniríase "máis xente". "Hai unha maioría de estudantes que entende o motivo da folga porque están fartos da incerteza sobre o cadrimestre e a falta de respostas". Con todo, denunciaron a existencia de "sectores" chamando a "boicotear a folga", aínda que aseguraron entender que haxa "críticas ou outras visións" sobre a mesma. Mentres, dixeron que por parte dos reitores recibiron resposta por parte da Universidade de Santiago de Compostela (USC). Nela, ofrecéuselles "unha reunión para os próximos días". "Por parte da UDC e a Universidade de Vigo aínda non recibimos resposta, esperamos que chegue pronto", apostilaron. "Acordar posturas" Pola súa banda, sobre esta folga, a UDC manifestou non ter datos sobre o seguimento, mentres que desde a USC admitiron que é "díficil" avalialo "porque os horarios de actividade en teledocencia son menos monitorizables" e pola organización distinta de cada grupo. No entanto, incidiron en que estes días se están realizando reunións "con todos os colectivos". "Para acordar posturas a partir dun documento de propostas do equipo de goberno, remitido ao estudiantado". Na mesma liña, explicaron que están "a dialogar" co alumnado, ademais de cos representantes deste colectivo no consello de goberno. "Tamén cos das facultades e centros a través dos seus representantes", recalcaron. En canto ao seguimento na Universidade de Vigo, desde o seu reitorado aseguraron que non é posíbel coñecer a repercusión da folga, pero manifestaron que se estivo "en contacto constante co alumnado para atender as súas reivindicacións". "E a gran maioría están xa liquidadas ou en proceso de facelo".


Summary: Sete anos despois de pechar o seu emblemático restaurante logo dun escuro episodio no que foi detida por mercar vieira ilegal, a cociñeira volve á capital.

O novo proxecto de Toñi Vicente verá a luz no espazo que agora ocupa a Casa de Xantar Silveira, sita na rúa Caldenal Payá, a carón da Praza de Mazarelos. Trátase dun local moi popular na cidade, aínda que de recente posta en marcha por parte de Josinho Silva, tamén propietario do Bar O Trece, coñecido recuncho de artistas na rúa Basquiños, que mesmo ten editora propia, Edicións do Trece, e publicou obras de varios autores, entre eles Carlos Santiago. Ademais, o local forma parte dun edificio modernista de tres andares que acolleu a comezos do século XX o famoso Hotel Suízo onde se aloxaron persoeiros como Ernest Hemingway, Torrente Ballester ou a fotógrafa Ruth Matilda Anderson. O 17 de xaneiro será o derradeiro día da Silveira en Mazarelos, que se reprega para deixarlle sitio ao novo proxecto de Toñi Vicente, pero que non abandonará a actividade hostaleira. "Reformaremos o Trece para ofrecer un mellor servizo e andamos xa á procura doutro local para o Silveira", cóntanos Josinho Silva. Lembramos que Toñi Vicente (Tomiño, 1953) foi a abandeirada da cociña galega e conseguiu a segunda estrela Michelín para un restaurante galego. Estudou en Francia co cociñeiro Michel Guérard e en 1982 abriu en Vigo o Síbaris, onde colleitou a súa primeira estrela. En 1992 abriu o restaurante Toñi Vicente, que deseguido conseguiu o prezado galardón, que perdeu en 2008 logo do 'affaire' das vieiras contaminadas, polo que foi detida no momento de mercar este produto no mercado negro xunto con outras persoas implicadas. Pecharía o emblemático restaurante, onde ía xantar Fraga e os conselleiros todos os xoves de Consello da Xunta, en xaneiro de 2009. Logo abriu restaurantes en Ribeira, en Vilaboa e en Vigo.


Summary: Convocan Erguer e o Movemento Estudiantil Galego en todos os níveis educativos.

Marchas e concentracións constitúen as mobilizacións axendadas para este 19A, de acordo co seguinte programa: Manifestacións: A Coruña, 12:00, praza de Vigo. Compostela, 12:00, Alameda. Ourense, 12:00, Subdelegación do Goberno español. Pontevedra, 12:00, praza da Peregrina. Vigo, 12:00, praza América. Concentracións: A Pobra: 12:30, praza do Emigrante. Boiro: 12:00, praza do Concello. Bueu: 12:00, porta do Concello. Cangas: 12:00, porta do Concello. Ferrol: 12:00, praza da Constitución Española. Lalín: 12:00, praza do Concello. Lugo: 12:00, rúa da Soidade. Marín: 12:00, porta do Concello. Moaña: 12:00, porta do Concello. Monforte: 12:00, praza de España. Ribeira: 12:00, praza da Concello. Erguer convoca este greve sob o lema de "Nin LOMCE nin pacto entre elites, por unha Lei Galega de Educación", en tanto que o MEG chama á mobilización coa palabra de orde "'Por un ensino feminista e democrático". As organizacións estudiantís empregaron esta cuarta feira as súas redes para chamar á participación na greve. Mañá non vaias a clase nin quedes na casa, sae ás rúas por unha Lei Galega de Educación!! pic.twitter.com/o2oArMhxAZ— Erguer Galiza (@erguergaliza) 18 de abril de 2018 Este xoves 19 de abril, o estudantado galego saímos ás rúas por un ensino máis feminista e máis democrático. #Folga19A pic.twitter.com/FyeNoDOnKD— Movemento Estudantil Galego (@movementoestgal) 15 de abril de 2018


Summary: O "European Roundtable 2012" reúne na capital da Galiza a altos cargos do goberno alemán e español para falar da "axenda de reformas"

Un seminario organizado pola Fundación Konrad Adenauer que estes días se celebra en Compostela reúne a altos cargos do goberno español e xermano, así como representantes da dereita de diversos países europeos, para abordaren a "axenda de reformas" que se está a aplicar. Un seminario que se está a desenvolver nuns terreos privados ás aforas de Compostela e en que os relatorios e intervencións non son abertos non xa ao público, senón nin sequera á prensa. Unha metáfora de como se deciden e aplican políticas por parte de certos gobernos Neste marco, en que o goberno galego e Núñez Feijóo xogan un papel menor que non chega nin ao de anfitrións, a delegación española, encabezada por Soraya Sáenz de Santamaría e Luis de Guindos, explicará á delegación alemá, co ministro de Finanzas e o presidente do Parlamento xermano á fronte, as medidas que están a adoptar e adoptarán. Os executivos de ambos os dous países comparten a mesma receita neoliberal. E mesmo nestes días en que se está a filtrar que Alemaña debulla apoiar unha especie de "Plan Marshall" para reactivar a economía europea (fica por saber canto hai de movemento táctico ou de sinceridade nesa proposta), o presidente Español mantense no discurso de que "non hai alternativa" ás políticas aplicadas polo PP. De feito, e segundo as axencias, iso é o que o ministro de Economía español, De Guindos, vén de expoñer ante a delegación de Merkel en Compostela. Para o executivo, os recortes e medidas que está a levar adiante non son só as precisas senón que tamén contan co apoio da maioría da sociedade.


Summary: O presidente do Parlamento pediu un informe aos servizos xurídicos da cámara do que dará traslado esta sexta feira, nunha convocatoria de urxencia, á Mesa e a Xunta de portavoces.

O rasgamento dunha fotografía de Felipe VI foi un acto simbólico realizado polo parlamentar do BNG Luís Bará esta cuarta feira desde a tribuna do Parlamento durante a defensa dunha iniciativa de defensa da derrogación da Lei Mordaza. Con ela o parlamentar pretendía enarborar a bandeira da liberdade de expresión, após o Tribunal Europeu de Dereitos Humanos sentenciar que ese dereito fundamental ampara prácticas como a queima de instantáneas de membros da Casa Real. A resposta do PP foi a de rachar, tamén desde a tribuna do Parlamento, unha fotografía do BNG co líder da esquerda abertzale, Arnaldo Otegi, cualificado de terrorista desde as bancadas populares. Mais a cousa non ficou aí e o PP premeu na presidencia do Parlamento con vistas a que tomase cartas no asunto. Santalices pediu a seguir un informe aos servizos xurídicos da cámara para depurar as hipotéticas responsabilidades legais en que podería ter incorrido o deputado. Xa na fronte puramente política, Feixóo cargou con dureza contra o parlamentar do BNG. Cualificou o seu acto de "puro integrismo" e "puro sectarismo", do que poderían decorrer "episodios de violencia nalgunha zona de Galiza", dixo en alusión á queima de bandeiras españolas.


Summary: PP e PSOE discuten sobre quen toma a iniciativa de suprimir o voto rogado que ambos pactaron hai catro anos. Os dous partidos din "admitir o erro" e Fernández Díaz chega a asegurar que "toda a Cámara se equivocou" co novo sistema. O BNG critica o "cambio de criterio" das dúas formacións.

PP e PSOE coinciden no fundamental: hai que suprimir o voto rogado e botar atrás a reforma electoral que ambos os dous partidos pactaron hai máis de catro anos co goberno Zapatero porque a participación agora da emigración é escasa. Pero enléanse en quen debe tomar a iniciativa para acabar co sistema que desde 2011 vetou a participación da diáspora nos comicios locais e que, basicamente, buscou evitar as continuas fraudes denunciadas no exterior obrigando a solicitar o sufraxio para poder exercelo. PP e PSOE discuten agora sobre quen toma a iniciativa para dar marcha atrás nunha lei electoral pactada por ambos hai catro anos A deputada galega do PSOE Carmela Silva foi quen preguntou este mércores no Congreso ao Goberno cando pensa botar atrás o voto rogado, ese que fixo descender a participación do máis do 30% no Censo de Residentes Ausentes (CERA) nas xerais de 2008 a menos do 5% en 2011 ou, nas autonómicas galegas, do 30,3% de 2009 ao 3,2% de 2012. Queren os socialistas, e tamén o presidente Feijóo tal e como prometeu hai tan só uns meses na Arxentina, que se faga xa de cara ás vindeiras xerais. Porque os dous grandes partidos coinciden en que non o deberan ter feito. "Admitimos o erro daquela modificación electoral", dixo a parlamentaria do PSdeG. "Aí toda a Cámara se equivocou", coincidiu o ministro do Interior, Jorge Fernández Díaz. "Non valen evasivas nin subterfuxios; non hai desculpas para non facelo, é a hora da verdade", expresou Silva, que asegura que "case a unanimidade do Congreso está disposta á supresión do voto rogado". "Só depende do Goberno e do grupo do PP", insistiu tras apremar a que a reforma se faga "para as próximas xerais", chegando mesmo a propoñer que o Executivo presente unha iniciativa lexislativa en quince días e que se tramite "por vía urxente e de lectura única" para facilitar o proceso. E foi máis alá aludindo ás promesas de Feijóo e outros dirixentes do PP ante a diáspora á que, segundo dixo, "enganan dicindo que están dispostos á reforma, aínda que en realidade non a queren". Carmela Silva (PSOE) pide unha reforma "por vía urxente e en quince días" para acabar co voto rogado xa de cara ás xerais "Apoiámolos e deben presentar o proxecto de lei", chegou a pedir Carmela Silva, que se topou coa resposta de Fernández Díaz, que tirou balóns fóra para, malia asumir o erro, deixar a iniciativa en mans dos grupos parlamentarios e non do Executivo. Así, lembrou que as reformas electorais fanse por consenso, polo que animou aos partidos a presentar a proposta na Cámara "se realmente hai tanta unanimidade". "Se hai consenso, que se presente", retouna tras lembrarlle que a reforma que rexe actualmente "aprobouse gobernando o PSOE". O ministro Fernández Díaz reclama que sexan os grupos os que presenten unha proposta de reforma electoral na Cámara Mentres, a proposición de lei do Parlamento galego que os dous grandes partidos quixeron usar de punto de apoio para darlle a volta á situación e pórlle fin ao sufraxio rogado vén de cumprir máis dun ano bloqueada na Cámara Baixa. É unha forma que o Congreso ten de impulsar a reforma dun sistema de voto para a emigración implantado polo último goberno de Zapatero logo dun acordo co PP e co apoio de CiU, PNV e BNG. Precisamente, o Bloque asiste agora ao "cambio de criterio e á incoherencia" dos dous grandes partidos. "A nosa postura é a coñecida, a mesma que daquela", lembra a deputada nacionalista Rosana Pérez. "Pedimos que o voto dos emigrantes tiña as máximas garantías, as mesmas que os votos dos residentes aquí, independentemente da tradución numérica que en forma de participación se produza", explica a deputada do BNG, que asegura que intentar facer crer que o sistema actual "é unha conculcación de dereitos" non é real. "Se hai moita menos participación, que parece que é o que realmente lles preocupa aos dous grandes partidos, terá que ser o Estado o que poña os medios e facilite o voto, con transparencia e coas máximas garantías", explica quen insiste en aclarar que para nada a súa formación, tal e como se asegura desde algúns colectivos emigrantes, intenta poñer atrancos. O BNG di que a súa postura non mudou, pide "as máximas garantías" no voto emigrante e critica o "cambio de criterio" de PP e PSOE "Queremos que voten os emigrantes, coas máximas garantías e a poder ser que voten só os vivos", di en clara alusión ás múltiples irregularidades demostradas e denunciadas durante anos nas eleccións na diáspora, con "sacos de votos chegados desde sedes de partidos" e "papeletas de persoas falecidas", entre outras incidencias. "A sensación é que parece que só entre a emigración galega se daban esas deficiencias, cando non é certo; noutros territorios tamén se deron, aínda que fose nunha proporción menor", insiste Rosana Pérez, que insiste en que "mellorar a participación da diáspora non é cuestión de volver atrás, senón de ofrecer garantías e medios". Ademais, ten claro que, cando menos no caso da socialista Carmela Silva, "o coñecemento das irregularidades que se cometeron durante décadas é dabondo". O Bloque insiste en que aumentar a participación depende de que o Estado "poña os medios e facilite o voto" e non de "volver atrás" O caso é que a necesidade de solicitar o voto cambiou a práctica habitual levada a cabo por milleiros de emigrantes ou descendentes de galegos (e españois) inscritos no CERA desde hai décadas, que lanzaron duras críticas ao novo sistema. É unha situación que nada ten que ver co caso da maioría de emigrantes novos e recentes que por mor da crise abandonaron España. Neste caso, son residentes temporais os que denunciaron xa as dificultades para poder votar nos comicios municipais, vetados para os integrantes do CERA, logo de apuntárense como transeúntes nos consulados e non ter recibido a documentación necesaria.


Summary: O PSdeG xestionara a área de Benestar e o BNG, a de Cultura; ambas formacións aseguran estar "priorizando os acordos programáticos". Lara Méndez e Rubén Arroxo aseguran estar "priorizando os acordos programáticos" e agardan ter o groso do acordo pechado antes da sesión de constitución da corporación, na que a socialista será reelixida como alcaldesa

As negociacións para configurar un goberno de coalición de PSdeG e BNG no Concello de Lugo avanzan sen grandes sobresaltos e ambas forzas confían mesmo en chegar coa alianza practicamente pechada ao pleno de constitución da nova corporación, no que o vindeiro sábado a socialista Lara Méndez será reelixida como alcaldesa. Tras os dous primeiros encontros das comisións negociadoras tanto Méndez como o voceiro do Bloque, Rubén Arroxo, subliñaron que as conversas "avanzan en positivo" e mesmo xa descenderon ao concreto en dúas das áreas do goberno: Benestar e Cultura.O PSdeG xestionará a Concellería de Benestar e o Bloque, a de Cultura nun goberno de trece áreas, tantas como edís o sustentarán -8 socialistas e 5, nacionalistas-. Tras un mandato "complexo" e marcado, en boa medida, "pola febleza numérica" do grupo de goberno, tal e como admitira a rexedora durante a campaña, Méndez e Arroxo dispóñense a liderar un gabinete que contará con maioría absoluta no pleno e que implicará "aquilatar as funcións e servizos que conformaba 8 áreas ás 13 futuras", sinala a socialista. "Niso -explica- é no que estivemos profundando".O PSdeG xestionara a área de Benestar e o BNG, a de Cultura; ambas formacións aseguran estar "priorizando os acordos programáticos"O terceiro encontro, previsto para este martes, continuará coa redistribución de "servizos" entre as áreas municipais e "ao final destas xuntanzas" será cando cada concellería teñe nome do edil que a xestione. "Esas cuestións son menores", afirma Méndez, quen asegura que "tanto o BNG como o PSdeG estamos priorizando a cidade, os acordos programáticos". Por iso, aínda que a intención é chegar á sesión de investidura co goberno practicamente "pechado", as delegacións de ambas formacións non desbotan perfilar "algunha cuestión" que puidese "quedar" pendente nos días que transcorran ata o seguinte pleno, o de organización da nova corporación.PSdeG e BNG agardan ter o groso do acordo pechado antes da sesión de constitución da corporación, na que Lara Méndez será reelixida como alcaldesaTamén Arroxo ratifica que o "traballo" da terceira xuntanza se centrará no "reparto de tarefas e áreas para os vindeiros catro anos", concretamente, nas concellerías "que aínda non deu tempo a tocar" nos dous primeiros contactos. Entre os interrogantes que fican por dilucidar figura tamén se a nova estrutura terá unha ou varias tenencias de Alcaldía. En anteriores gobernos de coalición entre PSdeG e BNG a persoa á fronte do Bloque -Branca Rodríguez Pazos no período 1999-2003 e Antón Bao de 2011 a 2012- exerceu a primeira tenencia da Alcaldía alén da área de goberno que xestionaba. "A idea é pechar a negociación antes do sábado", ratifica Arroxo, nun contexto no que, afirma, o Bloque tamén procura "un goberno estable" porque "de nada serviría que o BNG colla unha concellería e o PSOE outra se despois cadaquén colle un camiño distinto". O Bloque prevé ratificar en Asemblea o acordo antes dese pleno. A suma dos trece votos de socialistas e nacionalista na constitución da corporación aseguran a elección de Lara Méndez como alcaldesa, toda vez que os 10 edís do PP sumados aos 2 de Ciudadanos non acadan a maioría absoluta.


Summary: Hai meses rexeitou a posta en marcha dun trampeo masivo durante o inverno, como lle reclamaban labregos e apicultores. A AGA alerta de que debido ás chuvias desta primavera a avespa mudou o seu comportamento, construíndo niños máis pequenos pero máis próximos a casas e hortas, con maior perigo para quen traballa nestas zonas.

"Esta especie veu para quedar, polo tanto hai que convivir con ela". A conselleira do Medio Rural, Ángeles Vázquez, afirmou este luns en Lugo que a sociedade galega terá que afacerse á presenza da avespa velutina e asegurou que a Xunta non conta con competencias para declarar este insecto como "praga". Vázquez foi crítica, ademais, coa xestión desenvolvida a este respecto por unha serie de localidades, que non especificou: "Hai concellos colaboradores e outros non e hai una media guerra, entre aspas, coa que temos que convivir". "A Xunta segue botando balóns fora e non recoñece que estamos ante unha praga de grandes dimensións", denuncia Xosé Luís Rivas En resposta, o portavoz de Agricultura, Gandería e Montes do BNG, Xosé Luís Rivas, acusou ás concellerías de Medio e Rural e Medio Ambiente de "evadir as súas responsabilidades na praga da velutina". "A Xunta segue botando balóns fora e non recoñece que estamos ante unha praga de grandes dimensións", sinalou o deputado, que engadiu que a velutina é "un problema moi grave". Rivas denunciou que son os propios agricultores os que deben utilizar trampas de maneira artesanal e criticou que a Xunta non ofreceu a información necesaria para loitar contra o insecto. "Non hai unha aposta política clara á altura do problema", concluíu, demandando tamén unha mellor coordinación entre as distintas administracións, sinalando que a comisión de seguimento "non está a ofrecer datos nin solucións" e que a comisión de agricultura no Parlamento galego "non engloba as asociación de apicultores e afectados". Cambios no comportamento da velutina este ano O deputado do BNG compareceu en rolda de prensa xunto co portavoz da Asociación Galega de Apicultura (AGA), Xesús Asorey. Asorey explicou que -seguramente debido aos meses chuviosos do inverno e a primavera- este ano o insecto mostra un comportamento moi diferente a respecto doutros, nos que adoitaba fabricar niños moi grandes ao longo de vales, regatos e ríos. As condicións meteorolóxicas levaron á velutina a optar por construír moitos niños pequenos e máis próximos ás casas e hortas, buscando o abrigo nestes lugares. Isto diminuíu os efectos negativos sobre as colmeas e as abellas, pero incrementou o perigo para as persoas que fan traballos nas hortas e leiras próximas ás casas, sobre todo para aquelas que son alérxicas. A AGA alerta de que -debido ás chuvias desta primavera- a avespa mudou o seu comportamento, construíndo niños máis pequenos pero máis próximos a casas e hortas, con maior perigo para quen traballa nestas zonas A Asociación de Médicos Interinos de Galicia (Asmig) demandoulle ao SERGAS o envío aos centros de saúde de "kits de adrenalina" para tratar as picaduras de avespas. Este ano producíronse xa tres mortes por esta causa, unha delas por causa da avespa asiática e as outras dúas pola acción de avespas autóctonas, igualmente perigosas para as persoas alérxicas. Asorey pediu tratar a praga dende "unha perspectiva medioambiental" porque, na súa opinión, "a praga está descontrolada" e os apicultores e agricultores fican "indefensos" ante os seus efectos. A AGA iniciou en colaboración coa Universidade de Vigo unha investigación para mellores métodos para acabar coa vespa asiática sen danar outros insectos autóctonos, ademais de capturar máis raíñas. Tamén a Deputación da Coruña iniciou, xunto coa Universidade de Santiago, un proxecto multidisciplinar semellante para estudar estratexias baseadas na "loita biolóxica" contra a velutina. A investigación busca parasitos de avespas e abellas galegas que afecten a velutina sen prexudicar insectos autóctonos. "A praga da velutina vai nun bólido e as institucións van detrás nun carro de vacas", denunciaba o pasado ano o propio Xesús Asorey, voceiro de Asociación Galega de Apicultura (AGA). A expansión da velutina En xullo houbo 1.216 avisos ao 112 e en 13 días de agosto son xa 1.377, non lonxe dos máximos do pasado ano Nos últimos 12 meses o 112 recibiu case 25 mil avisos pola presenza de vespas velutinas en Galicia. O número de incidencias disparouse no verán e no outono de 2017, superando as catro mil chamadas en xullo e agosto, ou as tres mil en setembro, novembro e decembro. Posteriormente, a chegada do inverno e das chuvias fixo diminuír os avisos, pero en xullo foron un total de 1.216 e en tan só 13 días de agosto son xa 1.377, non lonxe dos máximos do pasado ano. No que levamos de 2018 foron detectados niños en boa parte do país, principalmente nas provincias da Coruña e Pontevedra, sobre todo nas zonas costeiras. En Ames, Santa Comba, Pontevedra, Oleiros e Cambre localizáronse máis de 100 niños só no que levamos de 2018. Noutras 40 localidades atopáronse entre 26 e 100 niños desta avespa, nomeadamente Ferrolterra, as comarcas da Coruña e Compostela, Muros-Noia e Barbanza, as comarcas de Pontevedra e Vigo e o Baixo Miño. As demandas de apicultores e labregos e outros expertos Os partidos da oposición e entidades de apicultores e labregos (agrupados na Plataforma Stop Velutina) veñen reclamándolle á Xunta que incremente as accións para frear a extensión desta avespa, mediante a posta en marcha de trampeos masivos e dunha decidida aposta pola investigación e a colaboración coas universidades e outras administracións. O obxectivo deste trampeo masivo, consistente na colocación dunhas 50.000 trampas, era busca capturar futuras raíñas fundadoras durante o inverno e evitar así a aparición dos enormes niños secundarios no verán. A Plataforma Stop Velutina demandou a posta en marcha de trampeos masivos e dunha decidida aposta pola investigación e a colaboración coas universidades e outras administracións A Plataforma reclamaba igualmente que a Xunta asine convenios de colaboración coas universidades galegas para levar a cabo investigacións sobre a velutina de cara a atopar ferramentas de control biolóxico que permitan controlar a expansión a longo prazo. Así mesmo, a Plataforma demandaba un sistema de axudas directas mediante convocatoria, para compensar aqueles labregos e apicultores que sofren perdas nas súas froiteiras e colmeas por mor da vespa invasora. "Os apicultores e apicultoras experimentan entre un 20-30% máis de custos asociados á velutina, e isto sen contar a perda de abellas e a perda correlativa nas colleitas de mel", denunciaban. Outra das eivas que a Plataforma sinalaba na acción da Xunta nesta cuestión referíase a cuestións organizativas e de xestión. A entidade solicita a presenza dos sectores afectados nos organismos da administración que están a tratar o problema, por exemplo a chamada Comisión de seguimento. Porén, estas demandas foron rexeitadas polo Goberno galego, que tumbou no Parlamento as propostas presentadas por En Marea, PSdeG e BNG a este respecto. Varias destas medidas figuraban no propio Protocolo de vixilancia e control fronte a avespa asiática aprobado pola Xunta en xullo de 2016. "No debate o PP demostrou que non ten coñecemento ningún a respecto da especie", denunciou Laura García, voceira da Asociación Galega de Apicultura (AGA).


Summary: O sábado 18 de xaneiro de 2003 Fraga asinou o decreto co que nomeaba a Feijóo como substituto de Cuiña na Consellería de Política Territorial en plena crise política pola xestión do naufraxio do petroleiro HEMEROTECA | A maioría dos protagonistas políticos do Prestige seguiron ocupando cargos máis dunha década

O 18 de xaneiro de 2003 era un sábado de temporal en Galicia. Os fortes ventos fixeron imposible naquela xornada o traballo de recollida de chapapote do Prestige no mar e dificultara notablemente os labores en terra. Nos titulares da prensa de papel daquel día aínda ecoaba o cesamento como conselleiro de Política Territorial de Xosé Cuiña, oficializada como dimisión polo propio afectado nunha brevísima carta dirixida ao presidente, Manuel Fraga. "Considero un deber presentar a miña dimisión e agardo poder aclarar que as empresas participadas pola miña familia non cometeron ningunha ilegalidade nin irregularidade, senón, simplemente, unha doazón e unha colaboración no caso do Prestige".As acusacións contra Cuiña polos subministros de materiais para a recollida de chapapote permitiron ao aparello central do PP de José María Aznar forzar a caída de quen durante anos fora sinalado como sucesor de Fraga. E, na mesma operación, propiciar a entrada no Goberno galego dun home da máxima confianza do líder espiritual do sector do birrete do PPdeG, José Manuel Romay Beccaría. Aquel sábado de hai agora quince anos o titular da Xunta asinaba o decreto co que nomeaba conselleiro de Política Territorial, Obras Públicas e Vivenda a Alberto Núñez Feijóo, ata ese momento presidente de Correos, posto que chegara da man de Francisco Álvarez-Cascos procedente da presidencia do Insalud, cargo que exercera por encomenda de Romay como ministro de Sanidade.O sábado 18 de xaneiro de 2003 Fraga asinou o decreto co que nomeaba a Feijóo como substituto de Cuiña en Política TerritorialO que, tamén con Romay, fora secretario xeral do Servizo Galego de Saúde, chegaba a un Goberno e a un país cun clima político radicalmente distinto ao que deixara en 1996. O PPdeG seguía a gobernar con maioría absoluta -revalidáraa en dúas ocasións máis-, pero estaba a sufrir unha enorme erosión pola xestión do naufraxio do petroleiro, crise política agudizada a nivel xeral polo apoio de Aznar á guerra de Iraq e a proximidade das eleccións municipais. Un cóctel explosivo que amosou e alargou as fendas internas do PPdeG.Pórtico da 'revolta do piso'A toma de posesión de Feijóo e do resto de conselleiros que chegaron naquela crise de goberno -tamén se incorporara José Manuel Barreiro como remuda en Medio Ambiente de Carlos del Álamo e Pilar Rojo e mais María José Cimadevila substituíran a Manuela López Besteiro e Corina Porro, candidatas nas municipais en Lugo e Vigo- non se produciu ata o luns, día 20. Antes, o domingo 19, Manuel Fraga interveu ante o plenario da convención que o PP estaba a celebrar en Madrid. Tras o defenestramento de Cuiña o presidente galego ofreceu á dirección do partido "unha lealdade acrisolada e unha gratitude infinita" pola xestión do naufraxio. El, proclamou, confiaba "en que Santiago nos axudará" para loitar por Galicia "máis que nunca", lema que na dirección do PPdeG se comezaba a espallar como pretendido contrapunto á plataforma Nunca Máis.A 'revolta do piso' protagonizada por deputados do PP de Ourense foi a resposta do sector 'da boina' á remuda de Cuiña por Feijóo, que ascendería a vicepresidente o ano seguintePero mentres Fraga interviña en Madrid, en Galicia xestábase o que pasaría á historia política do país como "a revolta do piso". O clan alcumado como "da boina", coa familia Baltar como máximo expoñente, traballaba na súa resposta ao cesamento de Cuiña coa participación do propio afectado. Ese mesmo día cinco deputados do PP de Ourense no Parlamento galego -José Manuel Baltar, Roberto Castro, María José Caldelas, Maximino Rodríguez e Miguel Santalices- escribían unha carta a Aznar e Fraga na que alertaban da perda de "galeguismo" do PPdeG e esixían cambios no partido. No albo estaba o secretario xeral galego, Jesús Palmou, a quen consideraban executor en Galicia da orde de remudar a Cuiña por Feijóo. E sobre a mesa, a ameaza de deixar a Fraga sen maioría absoluta no Parlamento -tiña 41 escanos e a ausencia de tres deles sería dabondo para facelo-.Un piso en Ourense era o centro de operacións daquela revolta, que ardía o día 20 mentres, en San Caetano, Feijóo tomaba posesión sen a presenza do seu antecesor. O novo conselleiro tiña entre as mans a carteira máis investidora da Xunta e a el lle correspondeu boa parte da promoción política do Plan Galicia, o paquete de obras que o Goberno Aznar anunciaría apenas catro días despois como compensación aos danos do petroleiro. Dende esa aprobación, precisamente, rematou a "revolta do piso", pero a guerra interna continuou e agudizouse apenas ano e medio despois, cando Feijóo ascendeu a vicepresidente primeiro da Xunta, primeiro chanzo dunha longa carreira sucesoria que culminaría no congreso do partido en xaneiro de 2006, tras perder o Goberno.


Summary: Unha nova campaña, até novembro de 2015, buscará recoller apoios para que a riqueza cultural inmaterial común de ambas as dúas beiras do Miño obteña este recoñecemento internacional. Santiago Veloso (Ponte nas Ondas) chama á participación de escolas, cidadanía e institución.

En abril do ano 2004 presentábase oficialmente a campaña de promoción da candidatura do patrimonio inmaterial galego-portugués ante a Unesco para ser recoñecida como Obra mestra do Patrimonio Inmaterial. A iniciativa partira dous anos antes das escolas galegas e portuguesas que participaban na experiencia de radio interescolar Ponte...nas Ondas e pouco a pouco foi gañando apoios: autores e autoras (Suso de Toro, Manuel Rivas, Mário Claudio, José Saramago, Nélida Piñón), escolas, concellos, institucións e entidades culturais, e mesmo o Parlamento galego e o Congreso dos Deputados aprobaron por unanimidade senllas resolucións de apoio. Porén, a primeira proposta foi rexeitada en novembro de 2005. Intentouse de novo a partir de 2007, animados pola propia Unesco, pero unha serie de problemas técnicos e unha certa incomprensión institucional, sobre todo das autoridades portuguesas, bloquearon de novo a posibilidade. Pero a terceira é a boa. Este venres presentouse no Consello da Cultura o lanzamento dunha nova campaña para que o patrimonio inmaterial galego-portugués sexa recoñecido pola Unesco. No acto, ademais de Ramón Villares (presidente do CCG), participaron Olinda de Sousa e Santiago Veloso (Ponte…nas ondas!), Xosé Manuel González Reboredo (membro do Padroado do Museo do Pobo Galego), José María Costa (presidente da Cámara de Viana do Castelo), Jesús Gamallo (director xeral de Relacións Exteriores e coa Unión Europea) e Valentín García (secretario xeral de Política Lingüística da Xunta). O acto pechouse cunha actuación de Uxía Senlle e Augusto Canário. Este novo intento iníciase, ademais, cando fai unha década dende o comezo da primeira campaña que buscou este recoñecemento cultural transfronteirizo. En outubro de 2004 entregárase na Unesco a primeira proposta. Santiago Veloso reclamou que a tradición oral galego-portuguesa "debe ser unha referencia no mundo e ter o seu recoñecemento internacional mediante a súa inscrición nesta lista representativa" Santiago Veloso reclamou que a tradición oral galego-portuguesa "debe ser unha referencia no mundo e ter o seu recoñecemento internacional mediante a súa inscrición nesta lista representativa". Os representantes de Ponte nas Ondas presentaron a campaña, que traballará até o 25 de novembro de 2015 nunha mobilización de apoios para acadar o obxectivo ante a UNESCO. No marco desta campaña comezará a funcionar un novo portal web (patrimonio.org), que recollerá a riqueza do patrimomio inmaterial galego-portugués. Santiago Veloso quixo facer un chamamento especial á participación "das escolas, que foron dende o inicio o motor desta locomotora que non parou" pero tamén "ás persoas, que son as portadoras deste patrimonio" e "ás institucións en todos os seus niveis, para que fagan parte da historia da eurorrexión". Nas súas intervencións Santiago Veloso e Olinda de Sousa lembraron o traballo realizado, xa dende os anos noventa, por un grupo de escolas de ambas as dúas beiras do Miño, e os primeiros traballos que foron dando forma a esa candidatura, que reivindica que o patrimonio inmaterial galego portugués -un conxunto de saberes comúns, transmitidos oralmente de xeración en xeración e sobre o que pedura a ameaza da desaparición- representa unha riqueza para a humanidade. Nesta ocasión, ao igual que nos primeiros intentos, a candidatura non só busca conservar esta tradición, senón poñela en valor como unha riqueza para o futuro. Veloso enumerou algúns dos fitos dese percorrido, coma a moi rechamante e lembrada acción, en novembro de 2007, na que rapaces e rapazas das escolas miñotas dos dous países encheron as catro pontes sobre o río (Cerveira-Tomiño, Tui-Valença, Salvaterra-Monção e Arbo-Melgaço) para chamar a atención das institucións, até entón de costas ao proxecto. Xosé Manuel González Reboredo apelou a que "as condutas coincidentes" entre Galicia e Portugal "sexan tamén condutas compartidas" Pola súa banda, Xosé Manuel González Reboredo destacou que "todo proxecto, ademais de ter entusiasmo e de ter razóns que o xustifiquen, ten que ter unha filosofía detrás. E eu entendo que este proxecto tena, pero non é unha filosofía de pasado, de recuperar tradicións que veñen da noite dos tempos, senón que é unha filosofía de futuro". Engadiu que "neste mundo globalizado, a carón da globalización faise máis forte o local" e fixo fincapé na coherencia da candidatura co fortalecemento das eurorrexións promovidas dende hai décadas pola Unión Europea, para que "as condutas coincidentes" entre Galicia e Portugal "sexan tamén condutas compartidas". En representación do Goberno galego, Valentín García destacou a importancia da lingua como nexo entre Galicia e Portugal En representación do Goberno galego, Valentín García destacou a importancia da lingua como nexo entre Galicia e Portugal. Neste senso, fixo referencia á recente aprobación polo Parlamento galego da Lei Paz Andrade de aproveitamento dos vínculos coa lusofonía, e a como "Portugal ábrenos a porta á internacionalización e á proxección exterior da nosa lingua". "Esa debe ser unha gran oportunidade para a lingua galega e para todo o pobo galego", destacou. Valentín García amosouse confiado, para rematar, en que "desta volta este intento terá un final feliz". Ramón Villares destacou que o propósito de Ponte nas Ondas de retomar esta iniciativa é "un combate contra aquilo que se nos achaca moitas veces aos galegos da saudade e de ficar derrotados" De igual xeito, Jesús Gamallo fixo fincapé en que "dende a Xunta imos acompañar este proceso" e destacou que "estamos nas mellores condicións para acadar o obxectivo" tras "aprendermos dos erros do pasado". Tamén confirmou o apoio das autoridades do norte de Portugal, cos que mantivo un contacto este xoves. Gamallo incidiu na importancia do apoio social e do sentimento de pertenza a unha comunidade para consolidar as eurorrexións, uns aspectos aos que contribúen iniciativas coma o desta candidatura, sinalou. Finalmente, Ramón Villares destacou que o propósito de Ponte nas Ondas de retomar esta iniciativa é "un combate contra aquilo que se nos achaca moitas veces aos galegos da saudade e de ficar derrotados". "Esta é unha manifestación de que queremos seguir adiante e de que a fraqueza non nos invade", engadiu.


Summary: BNG insta o goberno local do PP a asumir a lei de memoria histórica e modificar do nome desa rúa de Caión

Hai dous anos o goberno local de Laracha (Partido Popular) abrira a porta a tirar do rueiro nomes de personaxes ligados á ditadura franquista. Era necesario nomear diversas rúas nos núcleos urbanos de Caión, Paiosaco e A Laracha e aproveitando a oportunidade, podíase variar o nome daqueles espazos urbanos que aínda levaban nomes ligados ao rexime franquista. "Naquel momento tanto os grupos políticos como algúns veciños achegaron propostas de nomes para esas rúas", explican desde o BNG de Laracha De feito, mudouse o nome de Praza do Generalísimo por Praza do Concello. Mais o nome de Carrero Blanco continúa a presidir unha das rúas principais de Caión, levando o nome así do militar e político franquista. "Desde o BNG levamos anos denunciando o feito de termos un goberno reticente a deixar de homenaxear os ditadores". Lembran que se van cumprir dez anos da aprobación da lei de memoria histórica (o 26 de decembro de 2007), que especifica no seu artigo 15 que "as administracións públicas, no exercicio das súas competencias, adoptarán as medidas oportunas para a retirada de escudos, insignias, placas e outros obxectos ou mencións conmemorativas de exaltación, persoal ou colectiva, da sublevación militar, da Guerra Civil e da represión da ditadura". Os nacionalistas inciden en que manterán a revivindicación de tirar "do noso rueiro os nomes dos represores. Seguiremos defendendo que a quen hai que honrar é ás vítimas e non os verdugos".


Summary: O secretario xeral, Paulo Carril, anuncia que o paro convocado para o 19X "suspéndese uns meses" para comprobar se a "nova correlación de forzas" a raíz da moción de censura se traduce nun "cambio" nas políticas laborais e sociais. "Se non é así, retomaremos a convocatoria".

CIG suspende a greve xeral do 19 de xuño. Non é unha desconvocatoria definitiva senón unha suspensión "durante uns meses", explicou o secretario xeral do sindicato, Paulo Carril, a raíz do novo escenaio creado após a caída do PP na moción de censura da pasada sexta feira. Hai un novo goberno e unha nova correlación de forzas e a CIG quer comprobar por onde 'respiran'. "Somos conscientes de quen é o PSOE", dixo Carril, que lembrou que os socialistas tamén teñen no seu debe reformas laborais e políticas contra a clase traballadora. De aí, anunciou, que a central sindical estará "atenta" nestes meses á dinámica de goberno e "a nova correlación de forzas". "É unha suspensión da folga en espera de que o calendario vaia collendo forma", di o secretario xeral da CIG. Por calendario Carril refírese, explica, a aquelas cuestións que se puxeron sobre a mesa como razóns que xustificaban a convocatoria dunha greve xeral: reforma laboral, ataques sistema público de pensións, precariedade, recortes, retrocesos en dereitos e liberdades… Toca agora vixiar, "estar atentos", a se hai vontade e pasos de cara a dar solución a esas cuestións. Xornada nacional de mobilización O 19 de xuño non haberá greve mais si unha xornada nacional de mobilización. Á espera de se concretar a hora definitiva, haberá manifestacións nas diferentes comarcas. Paulo Carril, que na comparecencia estivo acompañado de Susana Méndez, secretaria de Organización, defendeu a decisión o pasado 1 de maio de convocar unha greve xeral. "Estabamos no certo cando chamamos á folga xeral para facer fronte á situación", dixo, "unha folga como moción de censura da clase traballadora" contra as políticas "dun goberno corrupto" que empobrecía a maioría social. Defendeu que se deu ese paso perante a "inacción das forzas de esquerda" que permitían que un PP "en minoría" mantivese políticas e medidas lesivas para a clase traballadora e de recorte en dereitos e liberdades sociais e laborais. "Somos conscientes de que coa nosa loita contribuímos a que o goberno do PP caera", dixo, afirmando posteriormente que "ninguén nos vai recoñecer ningún mérito", e engadiu en referencia ás principais centrais que non apoiaron convocar un paro: "Algúns ficaron retratados dun xeito moi vergoñento". Mobilizacións: A Coruña: Praza de Vigo, 20h Cee: Praza 8 de marzo, 20h Ferrol: Praza de España, 20h Santiago: Praza Roxa, 20h Pontevedra: Praza da Ferreiría, 20h Vilagarcía: Casa do Mar, 20h A Estrada: Praza do Mercado, 20h Vigo: A Doblada, 20h Ourense: Edificio Sindical (Parque de San Lázaro), 20h Lugo: Edificio Sindical (Ronda da Muralla), 20h Burela: Local CIG (Avda. Arcadio Pardiñas), 20h Monforte: Praza de España, 20h As Pontes: Praza do Hospital, 19:30h A Pobra do Caramiñal: Cantón da Leña, 20h


Summary: O Porto pide suspender a venta até resolver a concesión

Marina Meridional é xa oficialmente a propietaria do antigo estaleiro vigués factorías Vulcano, que a partir de agora cambiará o seu nome polo de Astilleros San Enrique. A idea da nova dirección, capitaneada por José María Soriano, é reiniciar a actividade "de inmediato". O director xeral de Mariña Meridional, Juan Moreno, e o que será director de Estaleiros San Enrique, José María Soriano. Ambos visitaron esta quinta feira as instalacións de Teis, horas despois de asinar a compravenda, unha operación de 7,8 millóns de euros dos que parte xa foron pagos, e o resto aboaranse até o 31 de marzo. Segundo explicou Moreno, Astilleros San Enrique reactivarase cun pequeno grupo de traballadores, entre 25 e 40, que aumentará até 200 a medio prazo. Ademais, precisou que contará coa industria auxiliar local para desenvolver os proxectos de construción e reparación naval. O primeiro paso, indicou Moreno, será analizar a situación das instalacións e reiniciar a actividade industrial. "Empezaremos de inmediato, primeiro cun nivel de actividade baixo e, en paralelo, iremos reacondicionando o estaleiro e aumentando a produtividade", sinalou. Con respecto á posibilidade de incorporar aos antigos traballadores do estaleiro, o director de Marina Meridional aclarou que non existe esa "obriga" debido a que a antiga Vulcano foi liquidada e "non hai masa social", por tanto contratará o persoal "libremente". Con todo, sinalou, os novos donos valorarán "positivamente" os antigos operarios pola súa "experiencia" e "coñecemento das instalacións". Aínda que non precisou que tipo de barcos se construirán na bancada de Teis, sinalou que se apostará por buques "con valor engadido" e por "pequenas series", en lugar de grandes unidades. Respecto diso, asegurou que Mariña Meridional xa iniciou a súa "actividade comercial" para a consecución de contratos, "pero o primeiro era ter as instalacións". A voltas coa concesión Cuestionado acerca da concesión administrativa na que se atopa o estaleiro, que corresponde ao Porto de Vigo, Moreno precisou que a compra de Vulcano se fixo con esa concesión incluída e mostrouse "plenamente convencido" de que se poderá manter e "mesmo ampliar". O Porto sostén que, ao desaparecer Vulcano, a concesión quedaba extinguida e debía retornar á Autoridade Portuaria; mentres que os administradores concursais defenderon que debía manterse (acábase en 2027) e formar parte do proceso de liquidación. Aínda que a Audiencia Provincial posicionouse a favor da administración concursal, aínda queda pendente de dirimirse a cuestión por parte do Tribunal de Conflitos Xurisdicionais. Precisamente, o Porto de Vigo vén de anunciar a presentación por parte dos servizos xurídicos do Estado español dun recurso de reposición contra a venda do antigo estaleiro e pide que dita operación se manteña "en suspenso" mentres non se dirime o conflito xurisdicional sobre a concesión das instalacións. O organismo portuario tamén remitiu un burofax á administración concursal lembrándolle "a situación actual da concesión", e engadiu que se o Tribunal de Conflitos Xurisdicionais autoriza a venda, o prazo da concesión vencería en 2027, debendo realizarse, chegada esa data, un concurso público.